Οδυσσέας Αγγελής

Ο Οδυσσέας Αγγελής (12 Φεβρουαρίου 1912 - 22 Μαρτίου 1987) 
ήταν Έλληνας καθαιρεθείς Αξιωματικός (στρατηγός Πυροβολικού) του Ελληνικού Στρατού. Συμμετείχε στο πραξικόπημα της 21ης Απριλίου 1967, με το οποίο ανατράπηκε η νόμιμη κυβέρνηση εγκαθιδρύοντας επταετή στρατιωτική δικτατορία στην Ελλάδα (1967 - 1974). Διετέλεσε  Αρχηγός Ενόπλων Δυνάμεων (1968-1973)  και έλαβε τον τίτλο του αντιπροέδρου της Δημοκρατίας στο πλαίσιο φιλελευθεροποίησης του καθεστώτος. Αυτοκτόνησε στο κελί του μετά την καταδίκη του σε 20ετή κάθειρξη και στρατιωτική καθαίρεση, για τη συμμετοχή του στο στρατιωτικό πραξικόπημα.

Βιογραφία 
Ο Οδυσσέας Αγγελής είχε καταγωγή από τη Στενή Δίρφυος Εύβοιας. Ο πατέρας του, Μιλτιάδης αναφέρεται ως σιδηρουργός. Μετά την περάτωση των σπουδών του στο Γυμνάσιο Χαλκίδας εισήχθη στη Στρατιωτική Σχολή Ευελπίδων, από την οποία αποφοίτησε το 1934 ως ανθυπολοχαγός 
Πυροβολικού.  
Συμμετείχε στον Ελληνοϊταλικό Πόλεμο 1940-41, ως Διοικητής Πυροβολαρχίας Ορειβατικού Πυροβολικού. Το 1943 διέφυγε στη Μέση Ανατολή, όπου εντάχθηκε στον εκεί Ελληνικό Στρατό ως Διοικητής Πυροβολαρχίας Αντιαεροπορικού Πυροβολικού. Συμμετείχε στα Δεκεμβριανά το 1944 και την περίοδο του Εμφυλίου πολέμου υπήρξε Διοικητής Μοίρας Πυροβολικού. Από το 1950 και μετέπειτα υπηρέτησε σε διάφορες επιτελικές θέσεις και μονάδες Πυροβολικού.  Από τον Ιανουάριο του 1951 κατέχοντας τον βαθμό του αντισυνταγματάρχη μύησε νέους αξιωματικούς στην συνωμοτική οργάνωση ΙΔΕΑ με την συνεργασία του τότε ταγματάρχη και μετέπειτα δικτάτορα, Γεώργιου Παπαδόπουλου, γεγονός που μαρτυρεί την μακρά σχέση των δύο ανδρών. Άλλωστε και ο ίδιος είχε παραδεχθεί την συμμετοχή του στον ΙΔΕΑ, χωρίς να υποστεί γι αυτό δίωξη, καθώς και την από τότε γνωριμία του με τον Γ. Παπαδόπουλο. Στη συνέχεια υπηρέτησε και στο Στρατηγείο NATO Σμύρνης, ενώ για κάποιο χρονικό διάστημα διατέλεσε υπασπιστής του Βασιλιά Παύλου υπηρετώντας στον Στρατιωτικό Οίκο του. Επίσης, υπήρξε καθηγητής στην Ανωτέρα Σχολή Πολέμου, Επιτελάρχης της IX Μεραρχίας, Διοικητής της Σχολής Πυροβολικού, Διευθυντής του 2ου ΕΓ/ΓΕΣ, Επιτελάρχης της ΑΣΔΕΝ, Υποδιοικητής και Διοικητής της V Μεραρχίας και Υπαρχηγός του ΓΕΕΘΑ.

Συμμετοχή στο πραξικόπημα της 21ης Απριλίου  
Την επαύριο του στρατιωτικού πραξικοπήματος στην Ελλάδα (22 Απριλίου 1967) και φέροντας τον βαθμό του αντιστρατήγου στη θέση του υπαρχηγού ΓΕΕΘΑ, ανέλαβε Αρχηγός του Γενικού Επιτελείου Στρατού και από τις 14 Δεκεμβρίου 1967 έως τις 18 Δεκεμβρίου 1968, με το βαθμό του στρατηγού, ήταν ταυτόχρονα και Αρχηγός του Γενικού Επιτελείου Εθνικής Άμυνας. Από τις 19 Δεκεμβρίου 1968 ανέλαβε Αρχηγός του νεοσύστατου Αρχηγείου Ένοπλων Δυνάμεων, όπως μετονομάστηκε το ΓΕΕΘΑ. Αποστρατεύθηκε στις 16 Αυγούστου 1973, αναλαμβάνοντας αντιπρόεδρος της Δημοκρατίας, με Πρόεδρο τον τότε πρωθυπουργό-δικτάτορα Γεώργιο Παπαδόπουλο, μέχρι το πραξικόπημα του Ιωαννίδη όπου και ετέθη σε κατ' οίκον περιορισμό.

Τον Αύγουστο του 1975, στη Δίκη των πρωταιτίων της Χούντας καταδικάστηκε σε πονή κάθειρξης 20 ετών για στάση και εσχάτη προδοσία και καθαίρεσης από τον βαθμό του στρατηγού, λόγω της συμμετοχής του στο Πραξικόπημα της 21ης Απριλίου 1967. Αυτοκτόνησε στο μπάνιο του κελιού του, στις φυλακές Κορυδαλλού, στις 22 Μαρτίου 1987, σε ηλικία 75 ετών.

Παραπομπές

Πηγές 
 Εγκυκλοπαίδεια Πάπυρος Larousse Britannica, τομ.1ος, 287.

Πρόσθετη ανάγνωση 
 Τα Νέα, 17ης Νοεμβρίου 2005, «Η σύσκεψη πριν από τα τανκς: Το παρασκήνιο της απόφασης για την εισβολή στρατιωτών και αστυνομικών στο Πολυτεχνείο».

Α
Α
Αυτόχειρες
Αρχηγοί Γενικού Επιτελείου Στρατού (Ελλάδα)
Αρχηγοί Γενικού Επιτελείου Εθνικής Άμυνας (Ελλάδα)
Αντικομμουνιστές